b"\n_START_ARTICLE_\nAchero Ma\xc3\xb1as\n_START_SECTION_\nBiografia\n_START_PARAGRAPH_\n\xc3\x89s fill del dramaturg Alfredo Ma\xc3\xb1as i de l'actriu Paloma Lorena. La seva inf\xc3\xa0ncia i adolesc\xc3\xa8ncia transcorren entre el barri de Carabanchel i el barri d'Estrella (Madrid), envoltat sempre d'un ambient pr\xc3\xb2xim al m\xc3\xb3n del teatre, la literatura i l'art, fet aquest que marcar\xc3\xa0 profundament la seva personalitat i la seva vida. Despr\xc3\xa9s de cursar el batxillerat en el col\xc2\xb7legi Arc\xc3\xa0ngel estudia pintura durant tres anys a l'Escola d'Arts i Oficis del carrer de la Palma. Durant aquests anys participa com a actor en algunes obres de teatre i interpreta algun paper espor\xc3\xa0dic al cinema._NEWLINE_L'any 1984, gr\xc3\xa0cies a una beca obtinguda per la seva mare, es trasllada a viure amb la seva fam\xc3\xadlia a la ciutat de Nova York. Al llarg d'un any pren classes de teatre a l'escola Real Stage. All\xc3\xad rep classes de diversos professors, per\xc3\xb2, especialment, Patrick Brackford i Madeleine Sherwood marcaran profundament la seva forma d'entendre la interpretaci\xc3\xb3 i la direcci\xc3\xb3 d'actors._NEWLINE_A la volta de Nova York repr\xc3\xa8n a Madrid la seva carrera com a actor, participant en diferents muntatges de teatre, cinema i televisi\xc3\xb3. Treballa amb directors de prestigi com Adolfo Aristarain, Carlos Saura, Ridley Scott, Manuel Guti\xc3\xa9rrez Arag\xc3\xb3n, Jordi Grau i Sol\xc3\xa0 etc._NEWLINE_Arran del naixement de la seva filla Laura decideix deixar definitivament la carrera com a actor, activitat que li produeix una profunda insatisfacci\xc3\xb3 i un enorme fastig, per a dedicar-se completament a l'escriptura. Escriu i dirigeix el seu primer curtmetratge titulat Metro a la ciutat de Barcelona en 1995. La producci\xc3\xb3 \xc3\xa9s duta a terme per la productora Bausan Films. Obt\xc3\xa9, entre altres, el premi Luis Bu\xc3\xb1uel de cinematografia i el premi al millor curtmetratge en la Mostra Internacional de Montecatini Terme._NEWLINE_L'any 1996 escriu, dirigeix i produeix el seu segon curtmetratge titulat Cazadores, amb el qual obt\xc3\xa9 importants premis, destacant el Goya al millor curtmetratge de l'any. En 1997 escriu, dirigeix i produeix el seu tercer i \xc3\xbaltim curtmetratge Para\xc3\xadsos artificiales, amb el que tamb\xc3\xa9 obt\xc3\xa9 rellevants premis tant nacionals com internacionals. Aquest mateix any repr\xc3\xa8n l'escriptura, iniciada anteriorment, de El Bola, gui\xc3\xb3 que es convertir\xc3\xa0 en el seu primer llargmetratge. Poc temps despr\xc3\xa9s coneix al productor Jos\xc3\xa9 Antonio F\xc3\xa9lez que, en aquests moments, est\xc3\xa0 creant la companyia cinematogr\xc3\xa0fica Tesela. La productora s'interessa pel gui\xc3\xb3 i despr\xc3\xa9s d'arribar a un acord sobre la versi\xc3\xb3 definitiva s'inicia la producci\xc3\xb3. Achero aconsegueix que s'acceptin les seves condicions per a dirigir la pel\xc2\xb7l\xc3\xadcula, que consisteixen en un determinat nombre de setmanes de rodatge, llibertat absoluta en l'elecci\xc3\xb3 dels actors, un mes d'assaigs i el tall final del negatiu. El Bola s'estrena l'any 2001 i t\xc3\xa9 un sorprenent acolliment tant de cr\xc3\xadtica com de p\xc3\xbablic. Rep innombrables premis nacionals i internacionals entre ells quatre premis Goya. Millor gui\xc3\xb3 original, millor actor novell, millor direcci\xc3\xb3 novella i millor pel\xc2\xb7l\xc3\xadcula. A l'any seg\xc3\xbcent obt\xc3\xa9 diverses nominacions de l'Acad\xc3\xa8mia Europea i rep el premi Fassbinder com a director._NEWLINE_L'any 2002 escriu, en col\xc2\xb7laboraci\xc3\xb3 amb el seu germ\xc3\xa0 Federico Ma\xc3\xb1as, el seu segon llargmetratge titulat Noviembre. Pel\xc2\xb7l\xc3\xadcula sobre un grup de teatre independent, amb la qual obt\xc3\xa9 destacats premis tant nacionals com internacionals, entre altres, el premi Fipresci en el Festival Internacional de Toronto, el premi de la Joventut en el Festival Internacional de Sant Sebasti\xc3\xa0 i el premi Luis Bu\xc3\xb1uel de cinematografia._NEWLINE_Un any m\xc3\xa9s tard Canal Plus li ofereix la direcci\xc3\xb3 d'un documental sobre el proc\xc3\xa9s de pau a Irlanda del Nord. Durant un any es dedica completament a l'estudi i elaboraci\xc3\xb3 d'aquest documental, entrevistant els principals protagonistes del conflicte, destacant les intervencions del president del Sinn F\xc3\xa9in Gerry Adams i els Premis Nobel de la Pau John Hume i David Trimble. Anys despr\xc3\xa9s, per circumst\xc3\xa0ncies personals, es trasllada a viure a la ciutat de Nova York. En 2010 produeix, escriu i dirigeix la seva tercera pel\xc2\xb7l\xc3\xadcula titulada Todo lo que t\xc3\xba quieras amb gran \xc3\xa8xit de cr\xc3\xadtica i p\xc3\xbablic. S'estrena en el festival de cinema de Toronto i \xc3\xa9s seleccionada en els festivals internacionals de major prestigi internacional._NEWLINE_En aquests moments resideix a Los Angeles (Calif\xc3\xb2rnia), on prepara el seu pr\xc3\xb2xim projecte amb el t\xc3\xadtol provisional de Brooklyn Bird"